Tatoeba sentences — language code: lat
Non es passus, ut oscularer filios meos ac filias; stulte operatus es. Et nunc valet quidem manus mea reddere tibi malum, sed Deus patris vestri heri dixit mihi: Cave, ne loquaris contra Iacob quidquam!
Esto, profectus es, quia desiderio tibi erat domus patris tui; cur furatus es deos meos?
Respondit Iacob: Quia timui. Dixi enim, ne forte violenter auferres filias tuas a me.
Apud quemcumque inveneris deos tuos, non vivat! Coram fratribus nostris scrutare, quidquid tuorum apud me inveneris, et aufer. Ignorabat enim Iacob quod Rachel furata esset theraphim.
Ingressus itaque Laban tabernacula Iacob et Liæ et utriusque famulæ, non invenit. Egressus de tentorio Liæ, intravit tentorium Rachelis. Illa autem absconderat theraphim in stramento cameli et sedit desuper.
Scrutantique omne tentorium et nihil invenienti ait: “Ne irascatur dominus meus, quod coram te assurgere nequeo, quia iuxta consuetudinem feminarum nunc accidit mihi”. Quæsivit ergo et non invenit theraphim.
Tumensque Iacob cum iurgio ait: Quam ob culpam meam et ob quod peccatum meum sic persecutus es me, quia scrutatus es omnem supellectilem meam? Quid invenisti de cuncta substantia domus tuæ? Pone hic coram fratribus meis et fratribus tuis, et iudicent inter me et te.
Ecce, viginti annis fui tecum. Oves tuæ et capræ non abortiverunt, arietes gregis tui non comedi; nec dilaceratum a bestia ostendi tibi: ego damnum omne reddebam; quidquid die noctuque furto perierat, a me exigebas.
Die æstu consumebar et nocte gelu, fugiebatque somnus ab oculis meis.
Sic per viginti annos in domo tua servivi tibi: quattuordecim pro filiabus et sex pro gregibus tuis; immutasti quoque mercedem meam decem vicibus.
Nisi Deus patris mei, Deus Abraham et Timor Isaac, affuisset mihi, certemodo nudum me dimisisses; afflictionem meam et laborem manuum mearum respexit Deus et iudicavit heri.
Respondit ei Laban: Filiæ filiæ meæ et filii filii mei et greges greges mei et omnia, quæ cernis, mea sunt; et filiabus meis quid possum facere illis hodie et filiis earum, quos genuerunt?
Veni ergo, et ineamus fœdus ego et tu, ut sit in testimonium inter me et te.
Tulit itaque Iacob lapidem et erexit illum in titulum; dixitque fratribus suis: “Afferte lapides”. Qui congregantes fecerunt tumulum comederuntque ibi super eum.
Quem vocavit Laban Iegarsahadutha (id est Tumulus testimonii), et Iacob Galed (uterque iuxta proprietatem linguæ suæ).
Dixitque Laban: “Tumulus iste testis erit inter me et te hodie”; et idcirco appellatum est nomen eius Galed (id est Tumulus testis) et etiam Maspha (id est Specula), quia dixit: “Speculetur Dominus inter me et te, quando absconditi erimus ab invicem".
Si afflixeris filias meas et si introduxeris uxores alias super eas, cum nemo nobiscum sit, vide, Deus est testis inter me et te.
Dixitque Laban ad Iacob: En tumulus hic et lapis, quem erexi inter me et te. Testis erit tumulus iste et lapis quod ego non transibo tumulum hunc pergens ad te, neque tu transibis tumulum hunc et lapidem hunc ad malum.